‘Ryk plaasboer’ gesoek vir bedrogMalmesbury in die Wes-Kaap. (Foto: Facebook) Die Valke het die publiek gevra om te help soek na ŉ man wat mense glo uit miljoene bedrieg het met die aankoop van plaastoerusting en voer. Gerhard Niewoudt Olivier (34) het glo sedert 2010 R18,4 miljoen uit niksvermoedende kliënte in die Malmesbury-omgewing in die Wes-Kaap geswendel. “Sy slagoffers sou geld betaal in ruil vir plaashulpbronne en -toerusting, maar dan verdwyn hy sonder om die goedere te lewer,” sê Katlego Mogale, Valke-woordvoerder. Olivier het hom glo ook voorgedoen as ŉ ryk plaasboer. Dit word beweer dat daar by tye tot soveel as R600 000 in sy rekening oorbetaal is vir dié goedere. “Die landdroshof in Malmesbury het reeds op 6 Junie 2019 ŉ lasbrief vir sy inhegtenisname uitgereik nadat hy versuim het om in die hof te verskyn op aanklagte van bedrog. Die polisie vermoed hy bevind hom tans in Johannesburg,” sê Mogale. Enigiemand met inligting wat kan lei tot Olivier se inhegtenisname kan die ondersoekbeampte, kol. Schiltz, kontak by 082 471 6756 of ao. Olivier by 071 481 3326 skakel.